Konzultácie poukázali na to, že boj proti nezákonnému obchodu s tabakovými výrobkami je naďalej spoločnou obavou mnohých zainteresovaných strán a že otázky uvedené v správe Komisie z roku 2017 sa vcelku považujú za relevantné.

Správu podporili závery Rady prijaté 7. decembra 2017, v ktorých sa tiež určili priority ďalšej činnosti členských štátov v tejto oblasti. Komisia zároveň pokračovala v technických diskusiách s členskými štátmi v príslušných skupinách odborníkov a pracovných skupinách v Rade. Okrem toho sa 23. marca 2018 konzultovalo so zainteresovanými stranami počas verejnej konferencie „Boj proti nezákonnému obchodu s tabakovými výrobkami – Perspektíva zainteresovaných strán“ organizovanej spoločne s Európskym hospodárskym a sociálnym výborom. Na tomto podujatí sa zúčastnili zainteresované strany reprezentujúce širokú škálu vládnych, spoločenských, podnikateľských i akademických hľadísk.

V máji 2017 Komisia predložila správu o pokroku pri vykonávaní stratégie a akčného plánu. V správe sa v podstate konštatuje, že napriek mnohým opatreniam prijatým od roku 2013 sú problémy spojené s nezákonným obchodom s tabakovými výrobkami v súčasnosti rovnako znepokojivé ako v minulosti. EÚ a jej členské štáty nemajú inú možnosť ako naďalej odhodlane riešiť hrozbu súvisiacu s nelegálnymi tabakovými výrobkami a jej meniace sa vzorce. V tomto zmysle zostala stratégia z roku 2013 relevantná vďaka kombinácii silných legislatívnych odpovedí, rázneho presadzovania práva a posilnenej spolupráce na vnútroštátnej, európskej a medzinárodnej úrovni. Komisia dospela k záveru, že na základe tejto analýzy a ďalšieho dialógu so zainteresovanými stranami ukončí svoje vyhodnotenie súčasnej stratégie a rozhodne o primeraných nadväzujúcich opatreniach v roku 2018.

Nezákonný obchod s tabakovými výrobkami bol pre EÚ a členské štáty istý čas veľkým problémom, a to z dôvodu fiškálnych, zdravotných i bezpečnostných rizík. S cieľom bojovať proti tomuto javu prijala EÚ pred piatimi rokmi komplexnú stratégiu. Zároveň predložila svoj prvý akčný plán, ktorý sa vykonával v úzkej spolupráci s členskými štátmi.

Zároveň je cieľom tohto akčného plánu na základe analytickej aktualizácie uvedenej v správe o pokroku z roku 2017 ďalej posilniť stratégiu EÚ v niektorých ohľadoch. Jeho cieľom je najmä systematickejšie riešiť nezákonný obchod s tabakovými výrobkami z hľadiska trhu, pričom vychádza zo skutočnosti, že čierny trh s týmito výrobkami, napr. s cigaretami, funguje, pretože existujú predajcovia a kupujúci takýchto výrobkov. V tejto súvislosti obsahuje tento akčný plán viacero iniciatív, ktoré sú určené na obmedzenie ponuky nezákonných tabakových výrobkov alebo dopytu po nich.

V druhom akčnom pláne sa preto navrhuje systematickejšie

§v plnej miere využívať potenciál nového protokolu k RDKT ako globálneho nástroja a fóra na obmedzenie nezákonného obchodu s tabakovými výrobkami prevzatím vedúcej úlohy pri jeho vykonávaní v nadväznosti na nadobudnutie platnosti protokolu z 25. septembra 2018;

§zapojiť kľúčové zdrojové a tranzitné krajiny do spolupráce prostredníctvom rôznych rámcov dostupných pre EÚ, a tým obmedziť aktuálne dodávky na našich hraniciach;

§zamerať sa na niektoré z kľúčových vstupných materiálov používaných pri nezákonnej výrobe tabakových výrobkov, a to od surového tabaku a cigaretových filtrov po výrobné a baliace zariadenia; a

§zvýšiť povedomie spotrebiteľov o nebezpečenstvách spojených s nákupom nezákonných tabakových výrobkov a priamych spojeniach s organizovaným zločinom s cieľom znížiť dopyt.

Keďže nezákonný obchod s tabakovými výrobkami je neprehľadnou, ako aj neustále sa vyvíjajúcou činnosťou, v tomto akčnom pláne sa v neposlednom rade navrhuje aj naďalej investovať do zhromažďovania a analýzy informácií ako základu pre účinné zacielenie politických a operačných opatrení.

Mnohé z opatrení navrhovaných v akčnom pláne z roku 2013, ako aj v tomto dokumente sa priamo a často predovšetkým zameriavajú na nezákonnú výrobu a dovoz cigariet. Túto otázku možno ilustrovať jedným príkladom: mnohé výrobky, ktoré sú v EÚ označené ako výrobky pochádzajúce y nezákonnej výroby a dovozu cigariet, sú vo svojich príslušných krajinách pôvodu zákonnými výrobkami. Ak by všetky tieto krajiny uplatňovali pravidlá stanovené v protokole k RDKT, najmä systém vyhľadávania a sledovania, ktorý sa podľa tohto protokolu vyžaduje, podstatne by sa znížili dodávky nezákonných cigariet na trh EÚ. Operačné opatrenia a opatrenia zamerané na stranu dopytu by mali takisto výrazný dosah na obchod s cigaretami určenými pre čierny trh.

Preskúmanie a monitorovanie

Päť rokov po predložení komplexnej stratégie na zintenzívnenie úsilia v boji proti nezákonnému obchodu s tabakovými výrobkami, ako aj sprievodného akčného plánu, a na základe prvej správy o týchto iniciatívach predloženej v máji 2017 je tento druhý akčný plán navrhnutý tak, aby pokrýval podobné obdobie.